जगदीशपुरा क्षेत्र की रहने वाली 12वीं की छात्रा आयशा (परिवर्तित नाम) मंगलवार को अपने तीन दोस्तों के साथ फतेहपुरी सीकरी घूमने आई थी। बताते हैं कि देर शाम वे स्मारक के पिछवाड़े में सुनसान इलाके में थे। इसी दौरान हिरन मीनार (हाथी पोल) के समीप दर्जन भर से अधिक मनचलों ने उन्हें रोक लिया। अभद्र व्यवहार करते हुए तीन दोस्तों संग मारपीट कर उन्हें भगा दिया। जबकि किशोरी से छेड़छाड़ शुरू हो गई। किशोरी ने बचाव को चीखपुकार शुरू कर दी। आवाज सुन स्मारक में तैनात निजी सुरक्षा कंपनी के गार्ड ओमपाल सिंह और मनोज त्यागी पहुंच गए। उन्हें देख आरोपी फरार हो गए और सुरक्षा गार्ड्स ने घटना की जानकारी पुलिस को दी। इसके बाद पुलिस ने आयशा के परिवारीजनों को सूचना दी। देर तक उसके परिवारीजन थाने नहीं पहुंचे थे। सुरक्षा गार्ड्स ने बताया कि मनचलों ने छात्रा के कपड़े फाड़ने की कोशिश की। ऐन वक्त पर वह पहुंच गए। वहीं थाना प्रभारी का कहना है कि छात्रा को उसके साथी ही छोड़कर भाग निकले थे। उससे छेड़खानी नहीं हुई है। छात्रा को उसके परिवारीजनों के सपुर्द कर दिया गया है। उसने इस संबंध में कोई मुकदमा दर्ज नहीं कराया है।